A4-0111/95

Päätöslauselma komission vihreästä kirjasta televiestinnän infrastruktuurin ja kaapelitelevisioverkkojen vapauttamisesta - osa II: yhteinen lähestymistapa televiestintäinfrastruktuurien tarjoamiseksi Euroopan unionissa(KOM(94)0682 - C4-0030/95)

Euroopan parlamentti, joka

- ottaa huomioon komission vihreän kirjan televiestinnän infrastruktuurin ja kaapelitelevisioverkkojen vapauttamisesta - osa II: yhteinen lähestymistapa televiestintäinfrastruktuurien tarjoamiseksi Euroopan unionissa (KOM(94)0682 - C4-0030/95),

- ottaa huomioon 30. marraskuuta 1994 antamansa päätöslauselman Euroopan neuvoston suosituksesta: «Eurooppa ja maailmanlaajuinen tietoyhteiskunta» ja komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle «Kohti tietoyhteiskuntaa - toimintasuunnitelma» (KOM(94)0347) ((EYVL C 363, 19.12.1994, s. 33)),

- ottaa huomioon komission vihreän kirjan televiestinnän infrastruktuurin ja kaapelitelevisioverkkojen vapauttamisesta - osa I sekä sitä seuranneen parlamentin 7. huhtikuuta 1995 antaman päätöslauselman ((Kyseisen istunnon pöytäkirja, osa II, kohta 11 )),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja sosiaali- ja työllisuusasiain valiokunnan, tutkimusta, teknologista kehittämistä ja energia-asioita käsittelevän valiokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan sekä oikeusasioita ja kansalaisten oikeuksia käsittelevän valiokunnan antamat lausunnot (A4-0111/95).

Yleinen palvelu

1. Kiinnittää komission ja neuvoston huomion tarpeeseen varmistaa kaikille unionin kansalaisille kohtuuhintainen ja korkealaatuinen yleinen palveluyhteys kohtuullisen ajan sisällä ja kehottaa komissiota määrittelemään ja esittämään yleistä palvelua koskevat määräykset mahdollisimman pikaisesti;

2. Pyytää, että unionin tasolla luodaan palvelujen ja infrastruktuurin vähimmäisperustarjonta, joka muodostuu yleisen palvelun tarjoamiseen vaadittavista osa-alueista; tämä tarjonta luodaan erilaisten käyttäjäryhmien mukaan, joita ovat pääasiassa vähän soittavat pienituloiset käyttäjät, keskiverto yksityishenkilöt, pienyritykset sekä yhteisöt tai yhteisöpalvelut (koulut, sairaalat jne.), ja että se saatetaan määräajoin ajan tasalle, jotta se pysyy laaja-kaistaverkkojen laajentamisen ja muiden teknologisten uudistusten, erityisesti digitaalitekniikan, tahdissa;

3. Kehottaa perustamaan kansallisia rahastoja yleistä palvelua varten edellä tarkoitettujen palvelujen tarjoamisesta aiheutuvien todellisten kustannusten kattamiseksi; näiden rahastojen rahoittamiseen osallistuisivat kaikki infrastruktuurin ja palvelujen ylläpitäjät niiden suhteellisen markkinaosuuden ja bruttotuloksen kannattavuuden perusteella; katsoo, että maksujen progressiivista tarkistusta ei missään tapauksessa pitäisi ottaa käyttöön ennen 1. tammikuuta 1998;

4. Muistuttaa mieliin, että vapautetun televiestinnän tehokas toiminta Euroopan markkinoilla ei anna käyttäjille todellista valinnan vapautta, ellei seuraavia ehtoja täytetä:

- henkilökohtaisen yhteysnumeron säilyttäminen;

- ilmainen tai nimelliseen maksuun perustuva yleinen luettelopalvelu;

- avoin hinnoittelu ja laskutus;

5. Ilmoittaa, että se vaatii televiestinnän vapauttamista koskevien lainsäädäntöehdotusten samansuuntaisuutta sekä yleisen palvelun määrittelyä ja soveltamista; pyytää neuvostoa käsittelemään tätä asiaa 13. kesäkuuta 1995 pitämässään kokouksessa ja komissiota tekemään pikaisesti yksityiskohtaisia ehdotuksia, jotka kattavat mm. seuraavat kysymykset:

- ketkä ovat oikeutettuja peruspalveluihin

- ketkä tarjoavat peruspalvelut

- mitä yleisen palvelun takaaminen edellyttää

- ketkä tarjoavat yhteydet

- mitä pidetään taloudellisesti kohtuullisena.

6. Katsoo, että markkinavoimat eivät yksinään järjestä tarvittavaa koko unionin kattavaa palvelua eivätkä edistä yhteiskunnallisesti kaikkein hyödyllisimpiä palveluja, ja kehottaa tekemään julkisia sijoituksia, jotta voidaan ottaa käyttöön riittävä määrä uutta teknologiaa ja sovelluksia;

Kilpailu, yhteensovittaminen, yhteentoimivuus, käyttöoikeudet

7. Tukee komission pyrkimystä, että infrastruktuurin toimittajien oikeudet ja velvollisuudet yhteensovittamisen varmistamiseksi on sisällytettävä avoimen verkon tarjoamisen yhteensovittamista käsittelevään direktiiviin, mutta jätettävä kuitenkin yhteensovittamisen ja yhteentoimivuuden täytäntöönpano verkkojen ylläpitäjien välisen sopimuksen varaiseksi;

8. On sitä mieltä, että yhteensovittamisen ja yhteentoimivuuden teknisten standardien ylläpitäminen on välttämätöntä ja että on korostettava fyysisen infrastruktuurin ja laitteistojen valmistuksen teknisiä standardeja samoin kuin alemman tason ohjelmistoja, ja pyytää komissiota harkitsemaan teollisuusfoorumin perustamista, joka työskentelisi yhdessä Euroopan televiestinnän ja elektroniikan laitteiden valmistajien kanssa keskustellakseen näistä aiheista ja antaakseen neuvoja olemassa oleville järjestöille;

9. Odottaa luottavaisena, että kaikkien osapuolten - komission, neuvoston, ylläpitäjien, palvelujen ja välineiden toimittajien - ensisijaisena huolenaiheena on välttää yhteensopimattomia standardeja ja luottaa olemassa oleviin eurooppalaisiin ja kansainvälisiin elimiin tämän varmistamiseksi;

10. Tuo kuitenkin julki huolestuneisuutensa vaarasta, että joidenkin yhteensovittamista koskevien sopimusten tekotapa saattaa johtaa oligopolistisiin tilanteisiin tai sopimuksiin, jotka tähtäävät markkinoiden jakamiseen muutamien johtavien ylläpitäjien kesken, ja pyytää sen vuoksi Euroopan valvontaviranomaisen luomista, joka voi käyttää vahvaa sääntelevää ja väliintulevaa toimivaltaa yhteistyössä kansallisten sääntelyviranomaisten kanssa ja joka olisi oikeutettu selvittämään kiistoja unionin oikeusviranomaisten valvonnassa;

11. Pyytää, että Euroopan valvontaviranomainen varmistaa, että lupien myöntämismenettelyssä on suojatoimia, joilla taataan, ettei verkkoja käytetä rikollisiin ja yhteiskunnan vastaisiin toimiin kuten pornografiaan ja että sovelletaan tiukkoja kuluttajan oikeuksia koskevia sääntöjä ja suojellaan kuluttajaa ostospalvelujen ja uusien palvelujen alalla;

12. Pyytää, ettei infrastruktuurin ja palvelujen alalla myönnettävien lisenssien määrää yritettäisi millään tavoin rajoittaa. Lisenssihakemus olisi hylättävä siinä tapauksessa, että yritykset eivät kykene osoittamaan täyttävänsä esimerkiksi teknisiä standardeja, laatustandardeja ja yleisen palvelun velvoitteita koskevia objektiivisia perusteita;

13. Pyytää erityisen huomion kiinnittämistä siihen, että kilpailevat toimittajat pääsevät vapaasti kaikkiin tarpeellisiin verkkoihin, ja kehottaa, että ne verkkojen ylläpitäjät, jotka haluavat tuottaa palveluja, pitävät nämä tehtävät erillään toteuttamalla avointa kirjanpitojärjestelmää eivätkä myönnä itselleen tai tietyille yhteistyökumppaneille etuoikeuksia käyttöoikeuksiin tai ehtoihin;

14. Pyytää, että oppilaitoksilla olisi pääsy verkkoihin samoilla taloudellisilla ehdoilla riippumatta niiden sijainnista;

15. Pyytää, että perustetaan täydellisesti varustetut ja ajanmukaiset julkiset tietoverkot 11 virallisella kielellä suosituimmuushinnoilla, jotta nämä palvelut ovat yleisesti saatavilla, ja että käytetään sekä eurooppalaisia että kansallisia varoja, jotta nämä tietoverkot saadaan käyttöön myös EU:n harvinaisemmilla kielillä;

16. Pyytää, että koko alalla varmistettaisiin täydellinen vastavuoroisuus siten, että esimerkiksi kaapeliyhtiöt voisivat kilpailla puhelinpalvelujen tarjonnasta ja televiestinnän ylläpitäjät voisivat kilpailla TV-ohjelmien ja elokuvien kaapelilähetyksistä;

17. Muistuttaa, että vapaa pääsy on varmistettava paitsi pitkillä etäisyyksillä myös paikallisverkkoihin, esimerkiksi kanavien jakamisen ja pakollisen laitteistojen jakamisen kautta yleisellä tasolla, huolehtien kuitenkin verkon välttämättömästä toimintavarmuudesta;

18. Huomauttaa, että monet syrjäiset alueet ovat tällä hetkellä lukuisten siirrettävien viestintäyhteyksien ulottumattomissa ja pyytää, että varattaisiin erityisvaroja investointeihin ja tutkimukseen, jotta varmistettaisiin näiden verkkojen saatavuus syrjäisillä alueilla;

Yhteiskunnalliset ja ympäristöä koskevat näkökohdat

19. Pahoittelee sitä, että vapauttamisen yhteiskunnallisiin näkökohtiin on kiinnitetty vain vähän huomiota, ja pyytää yksityiskohtaista tutkimusta kustannuksista ja hyödyistä, joita vapauttamisesta seuraa sen johdosta syntyville työpaikoille;

20. On sitä mieltä, että tietosuojaa on säänneltävä siten, että

a) yksilökohtaiset, arkaluontoiset tiedot jäävät yksilön oikeuksien piiriin,

b) yksilöllä on oikeus saada nähtäväksi häntä koskevat henkilökohtai-set tiedot,

c) elektronisten markkinoiden kehitykselle ja verkkoihin kohdistuval-le uudistustoiminnalle ei muodostu esteitä,

d) arkaluontoisen, luottamuksellisen tiedon suoja on taattu,

e) tekijänoikeuskysymyksissä pyritään käyttämään teknisiä ratkaisuja, jos mahdollista, ja säädöksellisiä ratkaisuja, jos on olemassa väärinkäytön vaara;

21. Pyytää komissiota tekemään erityisiä ehdotuksia niiden televiestinnän ylläpitäjien uudelleenkouluttamiseksi, joiden työn jatkuminen sellaisenaan osoittautuisi mahdottomaksi uudessa järjestelmässä;

22. Pyytää, että komissio antaisi ehdotuksia tämän alan uusien palvelujen kehittämisen kannustamiseksi, jotta näillä aloilla syntyisi työpaikkoja;

23. Pyytää, että koulutusjärjestelmiä uudistetaan siten, ettei mahdollisteta pelkästään vapaan, myös kansainvälisiin yhteyksiin liitettävän perustut- kimuksen harjoittaminen, vaan että luodaan myös mahdollisuuksia koko elämän kestävälle jatkokoulutukselle, jotta voidaan pysyä teknologisten uudistusten tasalla;

24. Kehottaa siksi komissiota laatimaan direktiivejä, jotka säätelevät kotona työskentelevien työntekijöiden oikeuksia ja velvollisuuksia (etätyö) ja asettavat heidät oikeudellisesti samanarvoiseen asemaan itse yrityksissä työskentelevien kanssa;

25. Pyytää, että huolimatta strategisesta luonteestaan uusien vaihtoehtoisten televiestinnän infrastruktuuriverkkojen luominen alistetaan samojen ympäristösääntöjen alaisiksi kuin mitkä tahansa muut samanlaiset rakennelmat;

Tiedotusvälineet ja kulttuurikysymykset

26. Pyytää, että komissio ottaa sekä kulttuuri- että talous- ja sosiaalinäkökohdat täysin huomioon ja että käytetään jonkinmuotoista sääntelyä varmistamaan kulttuurin monimuotoisuuden, moniarvoisuuden ja eurooppalaisen identiteetin suojeleminen; pyytää, että komissio tekee tutkimuksia televiestinnän ja kaapelitelevisioverkkojen vapauttamisen kulttuurisista ja kielellisistä vaikutuksista sekä vaikutuksista työllisyyteen;

27. Korostaa, että yleisradiotoiminnan alat (tv ja radio) edellyttävät erillistä lainsäädännöllistä kehystä, jolla on oma oikeudellinen perusta ja luvanmyöntämismenettelyt niiden erityisluonteen ja niiden tietoyhteiskuntaan ja kulttuuriin kohdistuvien vaikutusten vuoksi;

28. Hylkää ajatuksen, että verkkojen ylläpitäjillä olisi vapaa oikeus päättää, mitkä yleisradiolähetykset (tv ja radio) levitetään kaapeliverkkoja pitkin, ja vaatii, että niin kutsutut «must carry» -säännöt säilytetään yleisradio- ohjelmien kohdalla;

29. Huomauttaa, että yleisradio-ohjelmilla (tv ja radio), joilla on vähän kapasiteettia ja pulaa taajuuksista, on oltava etusija televiestintäpalvelujen ja muiden moniarvoisten palveluiden saatavuutta koskevissa päätöksissä ja että verkkoja ja taajuuksia, joita tähän mennessä on käytetty yleisradiolähetyksiin (tv ja radio), käytetään pääasiassa tähän tarkoitukseen myös tulevaisuudessa;

Kansainväliset seikat

30. Odottaa, että standardeja, yhteensovittamista ja yhteentoimivuutta sekä ohjelmistopalveluja koskevia yhteisiä lähestymistapoja kehitetään siten, että yhteensopivuus viestinnässä ja palveluissa kolmansien maiden kanssa säilyy;

31. Huomauttaa, että Euroopan unionin markkinat ovat pakostakin vuonna 1998 paljon vapaammat kuin kaikissa muissa maailman maissa, ja palauttaa mieliin aikaisemmin antamansa päätöslauselmat, joissa vaaditaan tiukkaa vastavuoroisuutta kolmansilta mailta, jotka haluavat tarjota infrastruktuuri- tai muita palveluja Euroopassa;

32. Pyytää, että Itä-Euroopan maat otetaan erityisesti huomioon ja että niitä autetaan kehittämään televiestintäinfrastruktuurejaan yhteneväisesti EU:n kanssa;

33. Pyytää, että komissio esittää edellä mainitut välttämättömät edellytykset sisältäviä erityisiä säänteleviä ehdotuksia;

34. Kehottaa puhemiestään välittämään tämän lausunnon neuvostolle ja komissiolle.